**Informatīvais ziņojums**

**“Par Eiropas Savienības Ārlietu padomes Kopējās tirdzniecības politikas jautājumos sanāksmi 2019. gada 27. maijā”**

2019. gada 27. maijā notiks Eiropas Savienības (turpmāk – ES) Ārlietu padomes sanāksme Kopējās tirdzniecības politikas jautājumos. Tās darba kārtībā iekļauti jautājumi par Pasaules Tirdzniecības organizācijas (turpmāk – PTO) modernizāciju un sarunām, ES un ASV tirdzniecības attiecībām, ES–Vjetnamas brīvās tirdzniecības un investīciju aizsardzības nolīgumu sagatavošanu parakstīšanai, kā arī plānots pārrunāt aktualitātes ES tirdzniecības nolīgumu sarunās.

**PASAULES TIRDZNIECĪBAS ORGANIZĀCIJAS MODERNIZĀCIJA UN SARUNAS**

Ministru sanāksmē tiks izskatīts jautājums par PTO modernizācijas gaitu. PTO pašlaik atrodas kritiskā situācijā vairāku iemeslu dēļ. Organizācijas darbu apgrūtina neelastīgas un smagnējas lēmumu pieņemšanas procedūras, PTO dalībvalstu pārāk atšķirīgās intereses, kā arī ir apdraudēta PTO spēja risināt tirdzniecības strīdus.

ES jau ir sniegusi priekšlikumus visaptverošai PTO darbības uzlabošanai[[1]](#footnote-1) ar trīs galvenajiem darba virzieniem: starptautiskās tirdzniecības noteikumu kopuma atjaunināšanu ar mērķi aptvert mūsdienu globālo ekonomiku; PTO uzraudzības lomas nostiprināšanu; nenovēršamā strupceļa pārvarēšanu attiecībā uz PTO strīdu izšķiršanas sistēmu.

Nekavējošs risinājums nepieciešams PTO strīdu izšķiršanas sistēmas sakārtošanai, jo pastāv risks, ka šī gada beigās Apelācijas institūcija kļūs rīcībnespējīga. ASV turpina bloķēt jaunu locekļu atlasi, pārmetot institūcijai noteikumu neievērošanu un jaunu pienākumu radīšanu, kuriem PTO dalībvalstis nav piekritušas. Eiropas Komisija (turpmāk – EK) un vairākas citas valstis ir sagatavojušas virkni konkrētu priekšlikumus PTO strīdu izšķiršanas sistēmas uzlabošanai, paziņošanas un pārskatāmības prasību labākai ieviešanai, kā arī par attīstības dimensijas īstenošanu PTO noteikumu veidošanā.

PTO dalībvalstis vieno izpratne par PTO reformas nepieciešamību, tomēr viedokļi dalās par modernizācijas mērogu un jautājumu secību. Paralēli aizvien jūtama ASV atturība pēc būtības iesaistītes visaptverošā PTO reformas procesā, kā arī Ķīnas pasīvā attieksme pret jautājumu (par rūpniecības subsīdijām, valstij piederošiem uzņēmumiem un piespiedu tehnoloģiju nodošanu), kas daļēji arī vainojami pie krīzes izraisīšanas daudzpusējajā sistēmā, risināšanu.

Paralēli turpinās PTO sarunu darbs. Turpinās sarunas par tādu zivsaimniecības subsīdiju ierobežošanu, kas veicina pārzveju un pārkapacitāti, kā arī nelegālu, nereģistrētu un neregulētu zveju, taču konkrētāks sarunu virziens joprojām neiezīmējas. Lauksaimniecības sarunās par iekšzemes atbalstu koncentrējas uz tirdzniecību kropļojošo atbalstu un tiek uzsvērta nepieciešamība uzlabot caurskatāmību un saistību izpildi. Turpretī par tirgus piekļuves sarunām dalībvalstīm nav intereses.

Pozitīva attīstība notikusi vairākpusējās kopīgo paziņojumu iniciatīvās. Ieinteresētās dalībvalstis uzsākušas sarunas e-komercijā, taču jau šajā stadijā dalībvalstu starpā iezīmējas atšķirīga pieeja starp ambicioziem mērķiem un plašu, diferenciētu dalību. ES iestājas par elastīgu arhitektūru, kas ietvertu elementu no abām pieejām, kas atspoguļojas arī EK sagatavotajā sarunu norāžu priekšlikumā. Plānots, ka attiecībā uz iekšzemes regulējumu pakalpojumos ministru neformālajā sanāksmē 23. maijā Parīzē tiks apstiprināts kopējās paziņojums par sarunu uzsākšanu, lai dotu politisku impulsu sarunas pabeigt līdz nākamajai PTO Ministru konferencei (MC12), kas notiks 2020. gadā. Investīciju veicināšanas iniciatīvā mērķis ir pēc vasaras pārtraukuma sākt darbu pie sarunu teksta. Mikro, mazo un vidējo uzņēmumu (MSMEs) iniciatīvas darbs koncentrēts uz tirdzniecības politikām, kas sekmē MSMEs integrāciju starptautiskajā tirdzniecībā. Pašlaik galvenie mērķi ir paplašināt iniciatīvas dalībnieku skaitu un sagatavot formālu darba programmu uz MC12.

Latvija vienmēr ir iestājusies par noteikumos balstītas daudzpusējās tirdzniecības sistēmas stiprināšanu, kas ir atbilstoši arī galvenajām ES kopējās tirdzniecības politikas pamatnostādnēm. Latvija atbalsta EK ierosinājumus PTO modernizēšanai un piedāvātos darba virzienus. Latvija uzskata, ka šobrīd viens no galvenajiem uzdevumiem ir iesaistīt citas PTO dalībvalstis un panākt plašāku atbalstu ES priekšlikumiem “Vienošanās par noteikumos un kārtībā, kas nosaka strīdu noregulēšanu” grozījumiem, lai novērstu krīzi Apelācijas institūcijas darbībā. Jāturpina diskusijas arī par citiem modernizācijas jautājumiem – pārskatāmības uzlabošanu un regulārā darba pilnveidošanu. Latvija atbalsta pieeju, ka PTO modernizācijas jautājumi diskutējami arī dažādos citos starptautiskos forumos – PTO modernizācijas jautājumi ir arī viens no Japānas G20 sanāksmes darba kārtības jautājumiem.

Latvija atbalsta PTO sarunu turpināšanu, lai panāktu rezultātus, t.sk. zivsaimniecības subsīdiju jautājumos, lauksaimniecībā, kā arī vairākpusējās iniciatīvās – iekšzemes regulējumā pakalpojumos, investīciju veicināšanā un MSMEs. Latvija atzinīgi vērtē sarunu par e-komercijas jomu praktisku uzsākšanu – sagaidām, ka sarunas būs konstruktīvas un fokusēsies uz protekcionisma novēršanu digitālajā tirdzniecībā, pārrobežu datu plūsmas veicināšanu un nepamatotu datu lokalizācijas prasību novēršanu, kas arī ir atspoguļots ES priekšlikumos uz gaidāmajām PTO sarunām e-komercijas jomā.

Latvijas prioritātes ES kopējās tirdzniecības politikas, t.sk. PTO jautājumos formulētas 2018. gada 26. jūnija nacionālajā pozīcijā “Par 2018. gada 28.-29. jūnija Eiropadomē un 29. jūnija Eiropadomes 27 Eiropas Savienības dalībvalstu (50.panta) formāta sanāksmē izskatāmajiem jautājumiem”; 2017. gada 12. decembra nacionālajā pozīcijā “Par Pasaules Tirdzniecības organizācijas 11. Ministru konferenci un turpmākajām daudzpusējām tirdzniecības sarunām”; 2017. gada 3. maija nacionālajā pozīcijā “Par gatavošanos Pasaules Tirdzniecības organizācijas 11. Ministru konferencei”; kā arī 2015. gada 17. novembra nacionālajā pozīcijā “Par Eiropas Komisijas paziņojumu Eiropas Parlamentam, Padomei, Ekonomiskajai un Sociālajai komitejai un Reģionu komitejai “Tirdzniecība visiem. Ceļā uz atbildīgāku tirdzniecības un ieguldījumu politiku””.

**ES UN ASV TIRDZNIECĪBAS ATTIECĪBAS**

Sagatavošanās darbi, lai uzsāktu ES–ASV tirdzniecības sarunas ar mērķi atvieglot savstarpējo tirdzniecību un izvairīties no tālākas attiecību saasināšanās tirdzniecības jautājumos, no ES puses ir praktiski pabeigti. Š.g. 15. aprīlī ES Padome apstiprināja sarunu norādes tirdzniecības sarunām ar ASV par tarifu atcelšanu rūpniecības precēm un par atbilstības novērtēšanu.

ES mērķis sarunās par tarifu atcelšanu rūpniecības precēm ir panākt savstarpēju visu tarifu atcelšanu lielākajai daļai rūpniecības precēm, tostarp automašīnām, kā arī dažu īpaši jutīgu produktu gadījumā puses varētu vienoties par specifiskiem nosacījumiem. Lauksaimniecības sektors ir izslēgs no sarunu tvēruma. Savukārt ES mērķis sarunās par atbilstības novērtēšanu ir likvidēt netarifu barjeras, ļaujot uzņēmumiem vieglāk pierādīt, ka to ražojumi atbilst tehniskajām prasībām, uzlabojot sadarbību starp ES un ASV regulatorajos jautājumos un standartu izmantošanā, bet vienlaikus saglabājot augstu patērētāju aizsardzības līmeni.

Neskatoties uz to, sarunas vēl nav uzsāktas, jo ir vēl saglabājušies atsevišķi elementi (piemēram, sarunu temati un potenciālais sarunu tvērums), pie kuru atrisināšanas izpētes EK Tirdzniecības komisāres S.Malmstrēmas un ASV Tirdzniecības pārstāvja R.Laithaizera vadībā strādā izpilddarba grupa (*executive working group*), kas tapa pamatojoties uz EK priekšsēdētāja Ž.K.Junkera un ASV prezidenta D.Trampa 2018. gada 25. jūlijā panākto vienošanos. Izpilddarba grupa regulāri notur politiska līmeņa sanāksmes (nesenākā š.g. 7. maijā), lai sagatavotu labvēlīgu augsni gaidāmajām sarunām.

Šobrīd ir grūti prognozēt sarunu tālāko norisi, jo ir atšķirības ES un ASV izpratnē par sarunu tvērumu (lauksaimniecības un automašīnu iekļaušana), tāpēc pastāv iespēja, ka sākotnēji sarunas varētu tikt uzsāktas tikai par atbilstības novērtēšanu. Jāņem vērā arī tas, ka ASV iekšpolitisko norišu un ārpolitisko prioritāšu dēļ sarunu praktiska uzsākšana var tikt atlikta. Tāpat nav skaidrības par ASV pasākumiem, kas pamatoti ar Tirdzniecības paplašināšanas akta[[2]](#footnote-2) 232. pantu un iespējamo papildus importa tarifu noteikšanu ES izcelsmes automašīnām.

Paralēli tirdzniecības sarunām gan ES, gan ASV gatavo kompensējošos pasākumus paaugstinātu importa tarifu veidā saistībā ar PTO spriedumu par nelikumīgām subsīdijām avioindustrijā – ES gadījumā Airbus, bet ASV gadījumā Boeing. Abos gadījumos galīgo kaitējuma apmēru, par kādu puses varēs ieviest kompensējošos importa tarifus, noteiks PTO arbitrs. Paredzams, ka ASV pretpasākumu galīgais apjoms tiks paziņots vasarā, savukārt ES – 2020. gada sākumā.

Latvija atbalsta sarunu uzsākšanu ar ASV gan attiecībā uz rūpniecības preču importa tarifu atcelšanu, gan sadarbību atbilstības novērtēšanas jautājumos. Šobrīd ES un ASV ir jāturpina uzsāktais darbs pie tirdzniecības attiecību uzlabošanas un pragmatiski jāstrādā pie sarežģījumu risinājumiem, jo ilgtermiņā abām pusēm ir svarīgi saglabāt ciešas Transatlantiskās attiecības. Latvija rosina turpināt augsta līmeņa savstarpēju kontaktu uzturēšanu izpilddarba grupas ietvaros, jo tas ļauj uzturēt pozitīvu darba kārtību un izvairīties no tirdzniecības domstarpību tālākas saasināšanās. Latvijas ieskatā svarīgi ir saglabāt ES dalībvalstu solidaritāti sarunās ar ASV – jo īpaši attiecībā uz sarunu tvērumu. Nepieciešams arī nodrošināt dalībvalstu pietiekamu iesaisti sarunu procesā, tādejādi panākot līdzsvarotu un visām iesaistītajām pusēm pieņemamu rezultātu.

Ārlietu ministrijas sagatavotās nacionālās pozīcijas “Par ieteikumu Padomes lēmumam, ar ko pilnvaro sākt sarunas ar Amerikas Savienotajām Valstīm par atbilstības novērtēšanas nolīgumu” un “Par ieteikumu Padomes lēmumam, ar ko pilnvaro sākt sarunas par nolīgumu ar Amerikas Savienotajām Valstīm par tarifu atcelšanu rūpniecības precēm” apstiprinātas 2019. gada 8. februārī.

**ES un Vjetnamas Brīvās tirdzniecības nolīgums un investīciju aizsardzības nolīgums**

Divpusējās sarunas par brīvās tirdzniecības nolīguma (turpmāk – BTN) noslēgšanu ar Vjetnamu tika uzsāktas 2012. gadā un tās tika noslēgtas 2015. gada 2. decembrī. Ņemot vērā, ka nolīgums ar Vjetnamu ir līdzīgas uzbūves kā ar Singapūru, tad tā pieņemšanas progress aizkavējās[[3]](#footnote-3). 2018. gada 17. oktobrī EK nāca klajā ar ierosinājumu parakstīt un noslēgt BTN ar Vjetnamu, iesniedzot tekstu Padomei. Kad nolīgumu būs apstiprinājusi Padome (varētu apstiprināt Vispārējo lietu Padomē jūnijā), tas tiks parakstīts un iesniegts apstiprināšanai Eiropas Parlamentā. Tomēr netiek sagaidīts, ka Eiropas Parlaments nolīgumu varētu ratificēt ātrāk par šī gada rudeni. Visbeidzot, Padome apstiprinās lēmumu par tā noslēgšanu.

BTN ir nozīmīgs solis plašākam tirdzniecības nolīgumam starp ES un Dienvidaustrumāziju, turklāt tas ir viens no visambiciozākajiem BTN, ko ES jebkad ir noslēgusi ar attīstības valsti.

Līdz ar ES un Vjetnamas BTN spēkā stāšanos tiks likvidēti 65% no visiem ievedmuitas tarifiem ES produktiem – gandrīz pilnībā tiks likvidēti tarifi mašīnām un ierīcēm, kā arī aptuveni pusei ES farmācijas un 70% ES ķīmisko preču eksportam. Kopumā nolīgums paredz, ka Vjetnama atcels 99% no visiem muitas tarifiem 10 gadu laikā, kamēr ES tos likvidēs 7 gadu laikā, ņemot vērā, ka Vjetnama ir attīstības valsts. Papildus muitas nodevu un ar tarifiem nesaistītu šķēršļu likvidēšanai preču un pakalpojumu tirdzniecībā, ES un Vjetnamas BTN paredz ietvert noteikumus par intelektuālā īpašuma aizsardzību (ieskaitot ģeogrāfiskās izcelsmes norāžu aizsardzību), investīciju liberalizāciju, piekļuvi valsts iepirkumiem, konkurences veicināšanu un ilgtspējīgu attīstību.

BTN ietvaros Vjetnama ir apņēmusies ciešāk piemērot starptautiskos standartus attiecībā uz mehāniskajiem transportlīdzekļiem un farmācijas produktiem. Tā rezultātā ES ražojumiem (kas jau atbilst šiem standartiem) nebūs nepieciešamas papildu pārbaudes un sertifikācijas procedūras Vjetnamā. Tāpat Vjetnama vienkāršos un standartizēs muitas procedūras, tādā veidā vēl vairāk atvieglojot ES uzņēmumu eksportu uz šo valsti.

Nolīgums nodrošinās uzlabotu piekļuvi Vjetnamas pakalpojumu tirgum tādos sektoros kā pasta un kurjerdienestu pakalpojumi, apdrošināšanas, finanšu un bankas pakalpojumi, uzņēmējdarbības pakalpojumi, jūras transporta un vides pakalpojumi.

BTN nozīmīga sadaļa ir attiecībā uz ilgtspējīgas attīstības veicināšanu. Tās ietvaros Vjetnama ir apņēmusies īstenot Pasaules Darba organizācijas pamatstandartus, piemēram, attiecībā uz brīvību pievienoties neatkarīgām arodbiedrībām un Apvienoto Nāciju Organizācijas Vispārējās konvencijas par klimata pārmaiņām Parīzes nolīguma īstenošanu klimata pārmaiņu ierobežošanai un pielāgošanās klimata pārmaiņām veicināšanai, kā arī bioloģiskās daudzveidības aizsardzību.

Latvija atbalsta ES un Vjetnamas BTN noslēgšanu un tā parakstīšanu. Latvija uzskata, ka BTN noslēgšana stiprinās divpusējo un reģionālo tirdzniecību, kā arī veicinās Latvijas eksportspējīgo preču un pakalpojumu tirgus pieejamības nosacījumu uzlabošanos. Nacionālā pozīcija Nr. 2 “Par Brīvās tirdzniecības nolīguma parakstīšanu un noslēgšanu starp Eiropas Savienību un Vjetnamas Sociālistisko Republiku” tika apstiprināta 2018. gada 20. decembrī.

Ieguldījumu aizsardzības nolīgums (turpmāk – IAN) ar Vjetnamu būs otrais ES divpusējais ieguldījumu aizsardzības līgums, kas tiks noslēgts ar kādu no ASEANdalībvalstīm (2018.gada 19.oktobrī šāds līgums tika noslēgts un parakstīts ar Singapūru), un otrais ieguldījumu aizsardzības nolīgums, ko ES noslēdz ar kādu Āzijas partneri vispār. Līgumu paredzēts apstiprināt ES Padomē š.g. 25.jūnijā, pēc tam drīzumā sekotu parakstīšana (datums vēl nav zināms). Ņemot vērā, ka ieguldījumu aizsardzība ir dalītās kompetences jautājums, pēc līguma parakstīšanas tas tiks nodots nacionālajos parlamentos ratifikācijai.

Latvija atbalsta minētā līguma noslēgšanu.

Latvija 1995. gada 6. novembrī parakstīja ieguldījumu aizsardzības līgumu ar Vjetnamas Sociālistisko Republiku (stājās spēkā 1996. gada 20. februārī). Tas ir “vecās paaudzes” līgums, kas ir zināmā mērā novecojis un nenodrošina Latvijas interešu aizstāvību atbilstoši mūsdienu prasībām - līguma normas ir plaši interpretējamas, līdz ar to nepietiekami sabalansē investora tiesības un valsts pienākumus. Līdz ar ES-Vjetnamas IAN stāšanos spēkā minētais divpusējais ieguldījumu aizsardzības līgums zaudēs spēku un tiks aizstāts ar jauno līgumu Latvijas Republikas normatīvos noteiktajā kārtībā.

### Latvijas nostāja ir iezīmēta nacionālajā pozīcijā Nr.1 “Par priekšlikumu Padomes lēmumam par Ieguldījumu aizsardzības nolīguma parakstīšanu starp Eiropas Savienību un tās dalībvalstīm no viens puses un Vjetnamas Sociālistisko Republiku no otras puses” un“Par priekšlikumu Padomes lēmumam par Ieguldījumu aizsardzības nolīguma noslēgšanu starp Eiropas Savienību un tās dalībvalstīm no viens puses un Vjetnamas Sociālistisko Republiku no otras puses”, kas tika apstiprināta 2018. gada 14. novembrī.

Latvijas vispārīgā nostāja iezīmēta arī nacionālajā pozīcijā Nr. 2 “Komisijas rekomendācija Padomei pilnvarot Komisiju Eiropas Kopienas un tās Dalībvalstu vārdā uzsākt sarunas par brīvās tirdzniecības līguma noslēgšanu ar Dienvidaustrumu Āzijas valstu asociācijas (*ASEAN*) valstīm”, 24.10.2012. Nr. 1-17-10912, un Latvijas nacionālajā pozīcijā Nr.1 “Eiropas Komisijas ieteikums Padomes lēmumam, ar ko groza sarunu norādes ES un *ASEAN* sarunām par brīvās tirdzniecības nolīgumu, lai pilnvarotu Komisiju Savienības vārdā risināt sarunas par ieguldījumiem”, 26.09.2013. Nr. 1-17-9313.

**EIROPADOMĒ IESKICĒTIE TIRDZNIECĪBAS JAUTĀJUMI – AKTUĀLĀKĀS ES DIVPUSĒJĀS TIRDZNIECĪBAS SARUNAS**

2019. gada 21.-22. marta Eiropadomē valstu un valdību vadītāji, diskutējot ES svarīgos jautājumus, pievērsās arī tirdzniecībai. Joprojām aktuāla tēma ir tirdzniecības attiecību uzlabošana ar ASV un šobrīd abas puses ir formālu sarunu uzsākšanas stadijā (ir apstiprināti sarunu mandāti). Eiropadomes secinājumos uzsvērts atbalsts ambiciozai un robustai tirdzniecības politikai, kura sasniedzama caur divpusējiem tirdzniecības līgumiem, atbalstu atvērtai un noteikumos balstītai daudzpusējai tirdzniecības sistēmai, kā arī efektīvu ES tirgus aizsardzību no negodīgām tirdzniecības praksēm, piemērojot tirdzniecības aizsardzības instrumentus. Uzsvērts arī, ka valsts iepirkuma jautājumos jāievēro abpusēji vienlīdzīgas tirgus piekļuves princips. Tāpat neformālajā valstu vadītāju un valdību sanāksmē Sibiu, Rumānijā š.g. 9. maijā apliecināja uzticību uz noteikumiem balstītai starptautiskai kārtībai, apņemoties maksimāli izmantot brīvas tirdzniecības sniegtās iespējas. Šīs ministru padomes laikā būs iespēja izteikties arī par šiem jautājumiem.

Eiropas Komisija informēs par tirdzniecības sarunām ar virkni valstīm. EK cer vēl šogad noslēgt 2000. gada jūnijā uzsāktās sarunas par ES un *Mercosur* valstu[[4]](#footnote-4) Asociācijas nolīgumu, kurā tiktu ietverts politiskā dialoga, sadarbības un tirdzniecības pīlārs. Līdz šim ir notikušas 38 sarunu kārtas, no kurām pēdējā norisinājās 2019.gada 11.-15.martā Buenosairesā, Argentīnā. Sarunās ir palikuši atvērti vēl vairāki būtiski jautājumi, piemēram, par tirgus piekļuvi autobūves sektorā un piena produktiem, jūrniecības pakalpojumiem, ES ģeogrāfisko norāžu aizsardzību u.c. Darbs turpinās tehniskā līmenī.

Aktīvs darbs notiek pie 2016. gada 18. jūlijā uzsāktajām sarunām par ES-Indonēzijas brīvās tirdzniecības nolīgumu. Septītā sarunu kārta notika 2019. gada 11.-15. martā Briselē, Beļģijā. Labs progress tika panākts sanitāros un fitosanitāros jautājumos, izcelsmes noteikumos un investīciju jautājumos. Nākamā sarunu kārta plānota š.g. 17.-21. jūnijā Džakartā, Indonēzijā.

ES-Čīles Asociācijas nolīguma tirdzniecības sadaļas modernizācijas sarunu ceturtā kārta notika 2019. gada 1.-5. aprīlī Santjago, Čīlē. Ievērojams progress tika panākts tādās sadaļās kā sanitārie un fitosanitārie jautājumi, tehniskie šķēršļi tirdzniecībai, laba pārvaldības prakse, muitas sadaļas, izcelsmes noteikumi, komerciālo pakalpojumu tirdzniecība, konkurences noteikumi, kā arī attiecībā uz noteikumiem, kas atbalsta mazos un vidējos komersantus.

2018. gada 18. jūnijā ES uzsāka sarunas par ES-Austrālijas brīvās tirdzniecības nolīgumu. Līdz šim ir notikušas trīs sarunu kārtas, pēdējā notika 2019. gada 25.-29. martā Kanberā, Austrālijā. Šī sarunu kārta aptvēra gandrīz visu tematisko grupu diskusijas un ir uzsākts darbs pie to teksta daļu apkopošanas, kas ir pieņemamas abām pusēm. Nākamā sarunu kārta ir gaidāma š.g. jūlijā Briselē, Beļģijā.

Savukārt sarunas par ES-Jaunzēlandes brīvās tirdzniecības nolīgumu tika uzsāktas 2018. gada 21. jūnijā. Līdz šim notikušas trīs sarunu kārtas un pēdējā no tām norisinājās 2019.gada 18.-22. februārī Briselē, Beļģijā. Šai sarunu kārtā tika pirmo reizi apspriesti preču tirgus piekļuves piedāvājumi. Ceturtā sarunu kārta notiks š.g. 13.-17. maijā Velingtonā, Jaunzēlandē.

Latvija uzskata, ka ES ekonomiskajai izaugsmei ir svarīga reģionālo un divpusējo tirdzniecības attiecību veicināšana ar esošiem un jauniem partneriem, modernizējot vai slēdzot jaunus brīvās tirdzniecības nolīgumus. Latvija atbalsta EK centienus šobrīd notiekošajās tirdzniecības sarunās ar Austrāliju, Jaunzēlandi, Čīli, Indonēziju un *Mercosur* valstīm, kā arī atzinīgi vērtē nesen panāktās vienošanās, t.sk., ar Vjetnamu un Meksiku. Sarunās par divpusējiem tirdzniecības nolīgumiem kopumā ir jāvienojas par tirgus pieejas uzlabošanu precēm, pakalpojumiem, un valsts iepirkumiem, kā arī jāsamazina netarifu barjeras un jāatceļ ierobežojumi ārvalstu investoriem. Vienlaikus tirdzniecības sarunu rezultātam ir jāatbilst ES un Latvijas ekonomiskajām interesēm, t.sk., nepieciešamībai pēc zināma ES tirgus aizsardzības līmeņa sensitīvajiem produktiem, piemēram lauksaimniecības jomā.

**Latvijas delegācija ES Ārlietu padomes Kopējās tirdzniecības politikas jautājumos sanāksmē 2019. gada 27. maijā:**

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |
| --- | --- | --- |
| Delegācijas vadītāja: | Zanda Kalniņa-Lukaševica | Ārlietu ministrijas parlamentārā sekretāre. |
| Delegācijas sastāvā: | J. Štālmeistars | Ārlietu ministrijas Ekonomisko attiecību, tirdzniecības un attīstības sadarbības direkcijas vadītājs;  |
|  | M. Kreitus | Vēstnieks – pastāvīgais pārstāvis Pasaules Tirdzniecības organizācijā; |
|  | G. Zadraks | Ārlietu ministrijas Ārējās tirdzniecības un ārējo ekonomisko sakaru veicināšanas departamenta direktora vietnieks, Ārējās tirdzniecības un investīciju nodaļas vadītājs; |
|  | K. Stabiņš | Latvijas Republikas Pastāvīgās pārstāvniecības ES trešais sekretārs. |

 |  |
|  |  |

Iesniedzējs: ārlietu ministrs E. Rinkēvičs

Vīza: valsts sekretārs A.Pelšs

Gints Zadraks, 67016240

gints.zadraks@mfa.gov.lv

1. Eiropadomes 2018. gada 28. jūnija secinājumu 16. rindkopa [EUCO 9/18](http://www.consilium.europa.eu/media/35949/28-euco-final-conclusions-lv.pdf) [↑](#footnote-ref-1)
2. Trade Expansion Act of 1962 [↑](#footnote-ref-2)
3. Saskaņā ar ES Tiesas 2017. gada 16. maija lēmumu Brīvās tirdzniecības nolīgumu ar Singapūru ES nevarēja noslēgt kā ES kompetences nolīgumu. EK strādāja pie līguma sadalīšanas ES ekskluzīvās kompetences līgumā un dalītās kompetences līgumā (ieguldījumu strīdu izšķiršanas jautājumi). ES ekskluzīvās kompetences līgumu jāapstiprina dalībvalstīm ES Padomē un Eiropas Parlamentam. Dalītās kompetences nolīgumam ir nepieciešama arī ratifikācija dalībvalstu nacionālajos parlamentos. [↑](#footnote-ref-3)
4. Argentīna, Brazīlija, Paragvaja un Urugvaja; Venecuēla sarunās piedalās kā novērotājs. [↑](#footnote-ref-4)